Vaaldam op laagste vlak in jare‘n 2017-foto van die Vaaldam. (Foto: Departement van water en sanitasie) Die vlak van die Vaaldam het vandeesweek selfs verder gedaal en is nou op ŉ vlak wat in 2017 – toe groot dele van die land in die greep van ŉ verwoestende droogte was – laas gesien is. Die departement van water en sanitasie het Gautengers gevolglik gewaarsku om water spaarsaam te gebruik. Die departement sê die Vaaldam se vlak is in hierdie stadium op ŉ kommerwekkende 37,6%, nadat dit ŉ week tevore op 38,8% gestaan het. Die damvlak was ŉ jaar gelede op ŉ betreklik bestendige 59,9%. Die Grootdraaidam se vlak het van 79,4% verlede week tot 78,9% gedaal. Die dam is egter steeds op ŉ hoër vlak as ŉ jaar gelede toe dit op 61,7% gestaan het. Die Sterkfonteindam in die Vrystaat staan vir ŉ tweede agtereenvolgende week op 93,9%, ŉ hoër vlak as die 92% waarop dit ŉ jaar gelede op dieselfde tyd gestaan het. Die vlak van die Bloemhofdam het vandeesweek van 96,5% tot 97,3% gestyg. Dit het verlede jaar op 96% gestaan. Die vlakke van die Katse- en Mohaledam in Lesotho is egter beroerd. Die vlak van die Mohaledam het vandeesweek tot ŉ kommerwekkende 6% gedaal, nadat dit verlede week op ŉ ewe kommerwekkende 6,2% gestaan het. Verlede jaar hierdie tyd was die damvlak 33,1%. Die departement sê die Katsedam se vlak daal ook steeds. Dit het van 27,7% verlede week tot 27,5% afgeneem. ŉ Jaar gelede was die situasie selfs meer beroerd en was dié dam se vlak ŉ skamele 17,8%. “Die geïntegreerde Vaalrivierstelsel (IVRS) wat uit 14 damme bestaan, het die afgelope week ook gedaal. Hoewel die vlak van die IVRS negatief geraak word deur die daling in damvlakke, is die situasie tans bestendig.” Die stelsel se vlak het afgeneem van 60,8% verlede week tot die huidige vlak van 60,4%. Dit was ŉ jaar gelede in ŉ veel beter posisie en het toe op 66,3% gestaan. “Terwyl die vlak van die Vaaldam teen meer as die voorspelling aanhou daal, waarsku die departement van water en sanitasie Gautengse verbruikers om hul uitermatige waterverbruik te verminder.” Die departement sê dit gaan geruime tyd duur vir damme soos die Vaal om weer deur die verwagte somerreënval opgevul te word, veral gegewe die feit dat Suid-Afrika ŉ uiters wisselvallige klimaat het. “Waterverbruikers word gevra om waaksaam te bly en saam met hul plaaslike munisipaliteite te werk om te verseker elke druppel water word gespaar.”